**Dacă...**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

“Marile iubiri sunt mereu pe drumuri...”

Alda Merini

- Dacă ţi-e dor întinde podul palmei

Şi fă din el o punte peste munţi

Ca paşii mei să regăsească drumul,

Însângeraţi de gânduri şi desculţi.

Dacă ţi-e dor adună-mă din lacrimi,

Frământă-mă din lutul însetat

De-atâta lipsă, parcă ierni polare

În amnezii ne-ar fi înveşmântat.

Dacă ţi-e dor, în atriul drept, iubite,

Păstrează-mă o noapte şi-ai să vezi.

Când sângele prin inima-ţi aleargă

Voi fi acolo să-ţi aduc dovezi.

- Întind spre stele palmele deschise

Să-ţi fac din ele trepte-n nopți pustii

Şi de-o s-ajungi când plânge aurora

De dorul tău, iubito, vreau să știi

Că-n amforele inimii poeme

Am adunat, cu lacrimi de mărgean

Ţi-am inundat pământul cald şi verde,

Sub cerul îmbrăcat în porţelan.

Dacă mai vrei dovezi întreabă vântul

De ce alerg în vis pe contrasens

Sau unde fac popas când n-am curajul

Să-ţi spun că lipsa ta e un nonsens.

Liliana Trif Ioan Grigoraș